

बैनर :
वायकॉम 18 मोशन पिक्चर्स, टिपिंग पॉइंट फिल्म्स

निर्देशक :
सुधीर मिश्रा

संगीत :
शांतनु मोइत्रा

कलाकार :
अर्जुन रामपाल, चित्रांगदा सिंह, दीप्ति नवल

सेंसर सर्टिफिकेट : यूए * 2 घंटे 10 मिनट

सेक्सुअल हरासमेंट को परिभाषा में बांधना मुश्किल है। यदि आप किसी की खूबसूरती की तारीफ भी कर दे तो इसे भी कुछ लोग सेक्सुअल हरासमेंट का नाम दे सकते हैं। वर्तमान में स्त्री-पुरुष मिलकर साथ काम करते हैं। दिन में वे एक-दूसरे के साथ इतने घंटे व्यतीत करते हैं जितने अपने लाइफ पार्टनर के साथ भी नहीं करते हैं। कई पुरुष इसका नाजायज फायदा उठाते हैं।

दूसरी ओर कॉपरपोरेट वर्ल्ड में काम करने वाली कुछ महत्वाकांक्षी स्त्रियां भी सफलता पाने के लिए अपने हुस्न को हथियार की तरह इस्तेमाल करती हैं। अपनी मेहनत के बूते पर सफल हुई स्त्रियों के बारे में भी बेसिर-पैर की चर्चाएं असफल पुरुष छेड़ते रहते हैं। ये भी सेक्सुअल हरासमेंट है, लेकिन फ्लर्टिंग और सेक्सुअल हरासमेंट के बीच लाइन खींचना बेहद मुश्किल है। इसी लाइन के इर्दगिर्द ‘इनकार’ की कहानी घूमती है।

‘डिस्क्लोजर’ फिल्म से इनकार प्रभावित लगती है, लेकिन बॉलीवुड के लिए यह एक नया विषय है। इस विषय को बेहद अच्छे तरीके से उठाया जा सकता था, लेकिन ‘इनकार’ में उम्दा लेखन के अभाव में इसका निर्वाह ठीक से नहीं हो पाया है। कहानी ठोस न होने के कारण फिल्म अधपकी सी लगती है। फिल्म के किरदार कन्फ्यूज लगते हैं और वे ऐसा क्यों कर रहे हैं इसके पीछे कोई दमदार वजह नजर नहीं आती है।

माया (चित्रांगदा सिंह) एड एजेंसी में नेशनल क्रिएटिव हेड है। यहां तक पहुंचने में उसके बॉस और कंपनी के सीईओ राहुल वर्मा (अर्जुन रामपाल) का बहुत बड़ा हाथ है। एक समय दोनों के बीच प्यार था, लेकिन जैसे-जैसे माया सफलता की सीढ़ी चढ़ती है, राहुल और उसके रिश्तों में कड़वाहट आने लगती है।

राहुल को लगने लगता है कि माया उसकी जगह लेना चाहती है। वह माया की राह में रुकावटें खड़ी करने लगता है। आखिर में माया उस पर सेक्सुअल हरासमेंट का आरोप लगाती है। इस मसले को सलुझाने के लिए सोशल वर्कर कामदार (दीप्ति नवल) को नियुक्त किया जाता है, जो दोनों की बातें सुनती हैं, लेकिन किसी नतीजे तक नहीं पहुंच पाती है।

फिल्म की शुरुआत बेहतरीन है और उम्मीद बंधती है कि हम एक अच्छी मूवी देखने जा रहे हैं, लेकिन जैसे-जैसे फिल्म आगे बढ़ती है, ग्राफ नीचे आने लगता है। दोहराव वाले दृश्यों के कारण फिल्म बेहद लंबी लगती है। कमजोर क्लाइमेक्स फिल्म के असर को कम करता है और ये ऐसे दो लोगों की कहानी बन जाती है जिनके प्यार में उनका ईगो आड़े आ रहा था।

सकारात्मक पक्ष की बात की जाए तो निर्देशक सुधीर मिश्रा का प्रस्तुतिकरण शानदार है। इस कारण फिल्म बांध कर रखती है और उत्सुकता बनी रहती है। उनका कहानी को परदे पर उतारने का तरीका उम्दा है। कामदार बारी-बारी से राहुल और माया की बातें सुनती हैं और फ्लेशबैक के जरिये दोनों के संबंधों को दिखाया जाता है।

मिश्रा ने लाइट्स और रंगों का अच्छा उपयोग किया है और किरदारों के बीच चल रहे तनाव को परदे पर उतारने में सफलता पाई है। संवाद और अर्जुन-चित्रांगदा की केमिस्ट्री फिल्म के अन्य सकारात्मक पहलू हैं।

अच्छे निर्देशकों का साथ मिलने पर अर्जुन रामपाल का अभिनय निखर कर आता है। ‘इनकार’ में वे अपने कैरेक्टर में डूबे नजर आए। चित्रांगदा सिंह का रोल कई शेड्स लिए हुए हैं और उन्होंने भी बेहतरीन अभिनय किया है।

इनकार के प्रचार में जो बातें की गई थीं, उससे फिल्म थोड़ी भटकी हुई लगती है और फिल्म देखने के बाद महसूस होता है कि एक अच्छे विषय के साथ पूरी तरह से न्याय नहीं हो पाया।



बेकार, 2-औसत, 3-अच्छी, 4-बहुत अच्छी, 5-अद्भुत
